CELEX: 32019D1854
Language: lt
Date: 2019-10-29 00:00:00
Title: Komisijos įgyvendinimo sprendimas (ES) 2019/1854 2019 m. spalio 29 d. kuriuo sukuriama biologijos ir biomedicinos mokslų vizualizavimo technologijoms skirta Europos mokslinių tyrimų infrastruktūra – Europos mokslinių tyrimų infrastruktūros konsorciumas euro-BioImaging (euro-BioImaging ERIC) (pranešta dokumentu Nr. C(2019) 7612) (Tekstas autentiškas tik anglų, bulgarų, čekų, danų, italų, nyderlandų, portugalų, prancūzų, suomių, švedų, vengrų ir vokiečių kalbomis) (Tekstas svarbus EEE)

6.11.2019   
               
               
                  LT
               
               
                  Europos Sąjungos oficialusis leidinys
               
               
                  L 285/9
               
            
         KOMISIJOS ĮGYVENDINIMO SPRENDIMAS (ES) 2019/1854
         2019 m. spalio 29 d.
         kuriuo sukuriama biologijos ir biomedicinos mokslų vizualizavimo technologijoms skirta Europos mokslinių tyrimų infrastruktūra – Europos mokslinių tyrimų infrastruktūros konsorciumas „euro-BioImaging“ („euro-BioImaging“ ERIC)
         
            
               (pranešta dokumentu Nr. C(2019) 7612)
            
         
         (Tekstas autentiškas tik anglų, bulgarų, čekų, danų, italų, nyderlandų, portugalų, prancūzų, suomių, švedų, vengrų ir vokiečių kalbomis)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. birželio 25 d. Tarybos reglamentą (EB) Nr. 723/2009 dėl Europos mokslinių tyrimų infrastruktūros konsorciumo (ERIC) Bendrijos teisinio pagrindo (1), ypač į jo 6 straipsnio 1 dalies a punktą,
         kadangi:
         
                     (1)
                  
                  
                     Austrija, Bulgarija, Čekija, Danija, Italija, Izraelis, Jungtinė Karalystė, Nyderlandai, Norvegija, Portugalija, Prancūzija, Suomija, Švedija, Vengrija ir Europos molekulinės biologijos laboratorija pateikė Komisijai paraišką sukurti biologijos ir biomedicinos mokslų vizualizavimo technologijoms skirtą Europos mokslinių tyrimų infrastruktūrą – Europos mokslinių tyrimų infrastruktūros konsorciumą „euro-BioImaging“ („euro-BioImaging“ ERIC) (toliau – paraiška). Belgija pranešė nusprendusi „euro-BioImaging“ ERIC veikloje iš pradžių dalyvauti stebėtojos teisėmis. Pareiškėjai susitarė, kad „euro-BioImaging“ ERIC priimančioji valstybė narė būtų Suomija;
                  
               
                     (2)
                  
                  
                     EEE jungtinio komiteto sprendimu Nr. 72/2015 (2) Reglamentas (EB) Nr. 723/2009 buvo įtrauktas į Europos ekonominės erdvės (EEE) susitarimą;
                  
               
                     (3)
                  
                  
                     2017 m. kovo 29 d. Jungtinė Karalystė pranešė apie savo ketinimą išstoti iš Sąjungos pagal Europos Sąjungos sutarties 50 straipsnį. Jei Europos Vadovų Taryba, susitarusi su Jungtine Karalyste, vieningai nenuspręs pratęsti termino, Sutartys Jungtinei Karalystei nustos galioti nuo Susitarimo dėl išstojimo įsigaliojimo dienos arba, jei tokio susitarimo nebus, nuo 2019 m. lapkričio 1 d., kaip nustatyta Europos Vadovų Tarybos sprendime (ES) 2019/584 (3);
                  
               
                     (4)
                  
                  
                     nedarant poveikio Susitarimo dėl išstojimo nuostatoms, Jungtinė Karalystė nuo jos išstojimo iš Sąjungos dienos bus laikoma trečiąja šalimi, kaip apibrėžta Reglamento (EB) Nr. 723/2009 2 straipsnio b punkte;
                  
               
                     (5)
                  
                  
                     vadovaudamasi Reglamento (EB) Nr. 723/2009 5 straipsnio 2 dalimi, Komisija įvertino paraišką ir padarė išvadą, kad ji atitinka tame reglamente nustatytus reikalavimus;
                  
               
                     (6)
                  
                  
                     šiame sprendime nustatytos priemonės atitinka Reglamento (EB) Nr. 723/2009 20 straipsniu įsteigto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Sukuriama biologijos ir biomedicinos mokslų vizualizavimo technologijoms skirta Europos mokslinių tyrimų infrastruktūra – Europos mokslinių tyrimų infrastruktūros konsorciumas „euro-BioImaging“ („euro-BioImaging“ ERIC).
            
            
               2.   Esminės „euro-BioImaging“ ERIC įstatų nuostatos pateikiamos priede.
            
         
         
            2 straipsnis
            Šis sprendimas skirtas Austrijos Respublikai, Belgijos Karalystei, Bulgarijos Respublikai, Čekijos Respublikai, Danijos Karalystei, Italijos Respublikai, Izraelio Valstybei, Jungtinei Didžiosios Britanijos ir Šiaurės Airijos Karalystei, Nyderlandų Karalystei, Norvegijos Karalystei, Portugalijos Respublikai, Prancūzijos Respublikai, Suomijos Respublikai, Švedijos Karalystei, Vengrijai ir Europos molekulinės biologijos laboratorijai.
         
         
            Priimta Briuselyje 2019 m. spalio 29 d.
            
               
                  Komisijos vardu
               
               Carlos MOEDAS
               
                  Komisijos narys
               
            
         
         
            (1)  OL L 206, 2009 8 8, p. 1.
         
            (2)  2015 m. kovo 20 d. EEE jungtinio komiteto sprendimas Nr. 72/2015, kuriuo iš dalies keičiamas EEE susitarimo 31 protokolas dėl bendradarbiavimo konkrečiose srityse, nesusijusiose su keturiomis laisvėmis [2016/755] (OL L 129, 2016 5 19, p. 85).
         
            (3)  2019 m. balandžio 11 d. Europos Vadovų Tarybos sprendimas (ES) 2019/584, priimtas susitarus su Jungtine Karalyste, kuriuo pratęsiamas terminas pagal ES sutarties 50 straipsnio 3 dalį (OL L 101, 2019 4 11, p. 1).
      
      
         
            PRIEDAS
            
               ESMINĖS „EURO-BIOIMAGING“ ERIC ĮSTATŲ NUOSTATOS
            
            Toliau pagal Tarybos reglamento (EB) Nr. 723/2009 6 straipsnio 3 dalį pateikiami „euro-BioImaging“ ERIC įstatų straipsniai ir straipsnių dalys, kuriuose išdėstytos esminės nuostatos.
            1.   
                  Užduotys ir veikla („euro-BioImaging“ ERIC įstatų 1 straipsnis)
            
            
                     
                        1.
                     
                     
                        Pagrindinė „euro-BioImaging“ ERIC užduotis – sukurti visos Europos paskirstytąją mokslinių tyrimų vizualizavimo infrastruktūrą, kurioje tyrėjams būtų teikiama atvira prieiga prie novatoriškų biologinio ir medicininio vizualizavimo technologijų, ir užtikrinti jos veikimą. Kitas „euro-BioImaging“ ERIC tikslas – teikti ekspertų, vaizdo duomenų ir mokymo paslaugas, kurios padėtų atlikti pažangiausius mokslinius tyrimus naudojant vizualizavimo technologijas.
                     
                  
                     
                        2.
                     
                     
                        Veiklos, kurią visų pirma vykdo konsorciumas „euro-BioImaging“ ERIC siekdamas atlikti savo pagrindinę užduotį, vadovaudamasis šių įstatų nuostatomis ir įgyvendindamas savo penkerių metų strateginį planą, sritys:
                        
                                    a)
                                 
                                 
                                    atviroji fizinė prieiga prie vizualizavimo infrastruktūros;
                                 
                              
                                    b)
                                 
                                 
                                    pažangių paslaugų ir ekspertinių žinių teikimas technologijų naudotojams;
                                 
                              
                                    c)
                                 
                                 
                                    mokymo paslaugų teikimas technologijų naudotojams, už įrenginius atsakingiems darbuotojams ir technologijų ekspertams;
                                 
                              
                                    d)
                                 
                                 
                                    pagalbinės naudotojų generuojamų vaizdo duomenų analizės ir kaupimo paslaugos;
                                 
                              
                                    e)
                                 
                                 
                                    atviroji virtualioji prieiga prie viešojo intereso vaizdų analizės programinės įrangos ir vaizdo duomenų saugyklų;
                                 
                              
                                    f)
                                 
                                 
                                    vaizdų gavimo, mokymo ir duomenų tvarkymo aukštos kokybės standartai;
                                 
                              
                                    g)
                                 
                                 
                                    su vizualizavimo srities mokslininkų bendruomenėmis susijusi Europos lygmens koordinavimo ir integravimo veikla;
                                 
                              
                                    h)
                                 
                                 
                                    kita veikla, būtina pagrindinei konsorciumo užduočiai atlikti.
                                 
                              
                  
                     
                        3.
                     
                     
                        „euro-BioImaging“ ERIC gali vykdyti ir kitą veiklą, pavyzdžiui, veiklą, kurios tikslas:
                        
                                    a)
                                 
                                 
                                    reklamuoti „euro-BioImaging“ ERIC;
                                 
                              
                                    b)
                                 
                                 
                                    įgyvendinti su paslaugomis susijusius technologinius pokyčius;
                                 
                              
                                    c)
                                 
                                 
                                    vykdyti bendrą technologinės plėtros veiklą pagal suderintą ilgalaikę technologinės plėtros programą, apimančią „euro-BioImaging“ taškų ir naudotojų grupių, be kita ko, sektoriaus subjektų, bendradarbiavimą;
                                 
                              
                                    d)
                                 
                                 
                                    perduoti žinias sektoriaus subjektams ir politikos formuotojams;
                                 
                              
                                    e)
                                 
                                 
                                    švietimo ir mokymo tikslais reklamuoti „euro-BioImaging“ ERIC išteklius;
                                 
                              
                                    f)
                                 
                                 
                                    bendradarbiauti ir veikti kartu su susijusių ir papildomų sričių mokslinių tyrimų infrastruktūros subjektais.
                                 
                              
                  
                     
                        4.
                     
                     
                        Savo pagrindinę užduotį konsorciumas „euro-BioImaging“ ERIC atlieka nesiekdamas ekonominės naudos. „euro-BioImaging“ ERIC gali tiesiogiai arba netiesiogiai vykdyti nedidelio masto papildomą ekonominę veiklą, jei ši dera su pagrindine konsorciumo užduotimi bei su jai atlikti būtina veikla ir netruko atlikti tos užduoties. Visos iš tokios nedidelio masto papildomos ekonominės veiklos gautos pajamos naudojamos „euro-BioImaging“ ERIC tikslams įgyvendinti.
                     
                  2.   
                  Registruota buveinė („euro-BioImaging“ ERIC įstatų 2 straipsnis)
            
            
                     
                        1.
                     
                     
                        „euro-BioImaging“ ERIC yra paskirstytosios mokslinių tyrimų infrastruktūros konsorciumas, kurio registruota buveinė yra Suomijoje.
                     
                  
                     
                        2.
                     
                     
                        Europos molekulinės biologijos laboratorijoje įkuriamas konkrečios bendruomenės reikmėms skirtas biologinio vizualizavimo ir vaizdo duomenų tvarkymo padalinys (Biologijos centras), o Italijoje – konkrečios bendruomenės reikmėms skirtas medicininio vizualizavimo ir vaizdo duomenų tvarkymo padalinys (Medicinos centras).
                     
                  
                     
                        3.
                     
                     
                        Registruota buveinė, Biologijos centras ir Medicinos centras sudaro „euro-BioImaging“ centrą.
                     
                  
                     
                        4.
                     
                     
                        „euro-BioImaging“ ERIC yra susitarimais dėl paslaugų lygio susietas su „euro-BioImaging“ taškais, įsikūrusiais „euro-BioImaging“ ERIC narių teritorijoje ar patalpose.
                     
                  3.   Pavadinimas („euro-BioImaging“ ERIC įstatų 3 straipsnis)
            
            Biologijos ir biomedicinos mokslų vizualizavimo technologijoms skirta Europos mokslinių tyrimų infrastruktūra sukuriama pagal Reglamentą (EB) Nr. 723/2009 kaip Europos mokslinių tyrimų infrastruktūros konsorciumas (ERIC), kurio pavadinimas – Europos mokslinių tyrimų infrastruktūros konsorciumas „euro-BioImaging“ arba „euro-BioImaging“ ERIC.
            4.   Veiklos trukmė ir likvidavimo tvarka („euro-BioImaging“ ERIC įstatų 4 straipsnis)
            
            
                     
                        1.
                     
                     
                        Konsorciumas „euro-BioImaging“ ERIC veikia neribotą laiką, tačiau gali būti likviduotas 2–3 dalyse nustatyta tvarka.
                     
                  
                     
                        2.
                     
                     
                        Sprendimą dėl „euro-BioImaging“ ERIC likvidavimo priima „euro-BioImaging“ valdyba dviejų trečdalių balsų dauguma.
                     
                  
                     
                        3.
                     
                     
                        Sumokėjus „euro-BioImaging“ ERIC skolas likęs turtas paskirstomas „euro-BioImaging“ ERIC nariams ir stebėtojams proporcingai jų sukauptai įnašų į „euro-BioImaging“ ERIC sumai, nebent „euro-BioImaging“ valdyba sutartų kitaip.
                     
                  5.   Atsakomybė („euro-BioImaging“ ERIC įstatų 5 straipsnis)
            
            
                     
                        1.
                     
                     
                        „euro-BioImaging“ ERIC atsako už savo skolas. „euro-BioImaging“ ERIC neatsako už „euro-BioImaging“ taškų įsipareigojimus.
                     
                  
                     
                        2.
                     
                     
                        „euro-BioImaging“ ERIC narių finansinė atsakomybė už „euro-BioImaging“ ERIC skolas neviršija atitinkamų jų įnašų.
                     
                  
                     
                        3.
                     
                     
                        Konsorciumas „euro-BioImaging“ ERIC pasirūpina tinkamu su jo veikla susijusios rizikos draudimu.
                     
                  6.   Naudotojų prieigos politika („euro-BioImaging“ ERIC įstatų 6 straipsnis)
            
            
                     
                        1.
                     
                     
                        Veiksminga prieiga prie „euro-BioImaging“ ERIC paslaugų, įskaitant fizinę prieigą prie visų vizualizavimo technologijų, mokymo išteklių ir ekspertinių žinių, suteikiama atsižvelgiant į naudotojo pasiūlyto mokslinių tyrimų projekto mokslinę vertę ir technines galimybes.
                     
                  
                     
                        2.
                     
                     
                        Atsižvelgdama į Europos chartijoje dėl galimybės naudotis mokslinių tyrimų infrastruktūromis nustatytus principus, „euro-BioImaging“ valdyba patvirtina prieigos taisykles, kuriomis reglamentuojama prieigos prie „euro-BioImaging“ ERIC paslaugų teikimo tvarka ir kriterijai.
                     
                  
                     
                        3.
                     
                     
                        Laikantis FAIR principų, visiems tyrėjams, mokslo institucijoms ir kitiems suinteresuotiesiems subjektams, kiek tai teisiškai leidžiama, suteikiama galimybė susipažinti su „euro-BioImaging“ ERIC administruojamais vaizdo duomenimis ir laisvai jais naudotis. Duomenų naudojimui ir rinkimui taikomos atitinkamos teisės aktų nuostatos dėl duomenų privatumo.
                     
                  7.   Mokslinio vertinimo politika („euro-BioImaging“ ERIC įstatų 7 straipsnis)
            
            „euro-BioImaging“ ERIC veiklą kasmet vertina „euro-BioImaging“ mokslo patariamoji taryba.
            8.   Sklaidos politika („euro-BioImaging“ ERIC įstatų 8 straipsnis)
            
            
                     
                        1.
                     
                     
                        „euro-BioImaging“ ERIC padeda vykdyti mokslinius tyrimus ir paprastai skatina užtikrinti kuo atviresnę prieigą prie mokslinių tyrimų duomenų laikantis „euro-BioImaging“ ERIC sklaidos politikoje nustatytų sąlygų.
                     
                  
                     
                        2.
                     
                     
                        „euro-BioImaging“ ERIC prašo tyrėjų viešai skelbti savo mokslinių tyrimų rezultatus ir siūlo juos skleisti per „euro-BioImaging“ ERIC. Publikacijose nurodoma, kad buvo naudotasi „euro-BioImaging“ ERIC paslaugomis ir (arba) infrastruktūra.
                     
                  
                     
                        3.
                     
                     
                        Kad pasiektų tikslines auditorijas, „euro-BioImaging“ ERIC naudoja kelis kanalus, įskaitant interneto portalą, naujienlaiškius, praktinius seminarus, dalyvavimą konferencijose, straipsnius žurnaluose ir dienraščiuose.
                     
                  9.   Intelektinės nuosavybės teisių politika („euro-BioImaging“ ERIC įstatų 9 straipsnis)
            
            
                     
                        1.
                     
                     
                        „euro-BioImaging“ ERIC ir naudotojų sutartyse nustatytomis sąlygomis „euro-BioImaging“ ERIC naudotojų sukurtos intelektinės nuosavybės teisės priklauso tiems naudotojams.
                     
                  
                     
                        2.
                     
                     
                        Konsorciumo „euro-BioImaging“ ERIC intelektinės nuosavybės teisių politikoje nustatytomis sąlygomis jam gali priklausyti intelektinės nuosavybės teisės, kurias visas ar kurių dalį sukūrė, įgijo ar išplėtojo „euro-BioImaging“ ERIC.
                     
                  10.   Užimtumo politika („euro-BioImaging“ ERIC įstatų 10 straipsnis)
            
            „euro-BioImaging“ centro biuro darbuotojų atrankos procedūros, įdarbinimas ir darbo sąlygos grindžiami skaidrumo, nediskriminavimo ir lygių galimybių principais.
            11.   Viešųjų pirkimų politika („euro-BioImaging“ ERIC įstatų 11 straipsnis)
            
            „euro-BioImaging“ ERIC taiko vienodas ir nediskriminacines sąlygas visiems viešųjų pirkimų kandidatams ir pasiūlymams. „euro-BioImaging“ ERIC viešųjų pirkimų politika grindžiama skaidrumo, nediskriminavimo ir konkurencijos principais. Išsamios su viešųjų pirkimų procedūromis ir kriterijais susijusios taisyklės nustatomos viešųjų pirkimų įgyvendinimo politikoje.